**NOTĂ INFORMATIVĂ**

**la proiectul Hotărîrii Guvernului**

**„Cu privire la reorganizarea unor instituţii”**

**Condiţiile ce au impus elaborarea proiectului**:

Asistenţa medicală spitalicească de urgenţă reprezintă un domeniu de o importanţă deosebită în cadrul formelor de asistenţă medicală, dat fiind că aceasta intervine în cazul unor situaţii critice şi complexe, urgenţelor medico–chirurgicale şi unor împrejurări când este pusa în pericol viaţa pacientului sau care au astfel de potenţial, precum accidentele tehnogene ori rutiere, maladiile acute, traumatisme, leziuni, combustii, electrocutări, intoxicaţii, hemoragii, hipotermii, convulsii, acces de cord, cazuri de înec, etc.

Actualmente, instituţia naţională de bază care acordă asistenţă medicală spitalicească în cazul urgenţelor medico–chirurgicale şi altor stări cu grad de pericol sporit pentru viaţa şi sănătatea pacientului este Institutul de Medicină Urgentă. Instituţia respectivă prestează servicii de asistenţă medicală pacienţilor în cazuri de urgenţe medico–chirurgicale, şi, concomitent efectuează cercetări ştiinţifice în domeniul medicinii de urgenţă, cu implementarea în practică a rezultatelor pozitive obţinute, având astfel activitate ştiinţifică. În acelaşi timp, prestarea unor servicii medicale specifice asistenţei spitaliceşti de urgenţă revin inclusiv Spitalului Clinic de Traumatologie şi Ortopedie, care acordă tratament medical în cazuri de accidente, traumatisme, leziuni, combustii, precum şi Spitalului Clinic de Boli Infecţioase „Toma Ciorbă”, care are drept obiect de activitate tratarea unor infecţii, intoxicaţii, etc.

În prezent, în scopul asigurării unui sistem de sănătate cost–eficient, sectorul spitalicesc se află în proces de reformare şi racordare la cerinţele europene care prevede fortificarea instituţiilor medico–sanitare publice de nivel republican, prin organizarea şi dezvoltarea asistenţei medicale spitaliceşti, inclusiv celei de urgenţă, bazate pe tehnologii medicale de înaltă performanţă, prestarea unor servicii medicale cost–eficiente şi calitative, precum şi efectuarea unor cercetări ştiinţifice de performanţă în domeniul medicinii.

Deşi instituţiile vizate prestează servicii ce ţin de asistenţa medicală spitalicească de urgenţă, se constată diferenţe în calitatea prestării serviciilor medicale, abordare neuniformă a politicilor şi reformelor, diferenţe în cheltuieli, inclusiv pentru întreţinerea aparatului administrativ celor 3 instituţii.

În scopul asigurării unui sistem de sănătate cost–eficient, implementării şi asigurării managementului calităţii, racordare la cerinţele directivelor europene, fortificării sectorului asistenţei medicale spitaliceşti de urgenţă, se prevede reorganizarea Institutului de Medicină Urgentă prin fuziune (absorbţie) a Spitalului Clinic de Traumatologie şi Ortopedie şi a Spitalului Clinic de Boli Infecţioase „Toma Ciorbă”.

**Principalele prevederi, elementele noi**:

Proiectul Hotărîrii Guvernului în cauză prevede reorganizarea Instituţiei Medico–Sanitare Publice Institutul de Medicină Urgentă prin fuziune (absorbţie) a Instituţiei Medico–Sanitare Publice Spitalul Clinic de Traumatologie şi Ortopedie şi Instituţiei Medico–Sanitare Publice Spitalul Clinic de Boli Infecţioase „Toma Ciorbă”. În urma procesului de absorbţie Institutul de Medicină Urgentă va deveni o instituţie consolidată, care va asigura prestarea întregului spectru de servicii medicale ce ţin de asistenţa medicală spitalicească de urgenţă, o abordare unitară şi o gestiune coordonată în vederea respectării standardelor de calitate, precum şi efectuarea unor cercetări ştiinţifice de performanţă în domeniul medicinii de urgenţă.

De asemenea, se vor reduce considerabil cheltuielile pentru aparatele administrative, dat fiind faptul că un urma reorganizării, Institutul de Medicină Urgentă va avea un singur conducător, o singură contabilitate, un serviciu resurse umane şi juridic unic, etc.

**Gradul compatibilităţii actului normativ cu reglementările legislaţiei comunitare**:

Proiectul în cauză se încadrează perfect în reformele propuse de către comunitatea internaţională şi partenerii de dezvoltare pentru sistemul de sănătate şi nu contravine legislaţiei comunitare.

**Fundamentarea economico-financiară:**

Implementarea proiectului Hotărîrii Guvernului cu privire la reorganizarea unor instituţii nu va genera cheltuieli financiare suplimentare, dar dimpotrivă, va genera economii datorită reducerii aparatului administrativ la 2 instituţii.

**Ministru Ruxanda GLAVAN**